Okresná prokuratúra Partizánske 
Februárová 157, 958 01 Partizánske 	

Sp. zn. : Pv 527/14/3305	Partizánske, 18.3.2015
EEČ : 2-25-3-2015

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Partizánske
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
1/ dňa 21. 12. 2014 v čase okolo 14.45 hod. v Partizánskom na Nám. SNP č. 1, v predajni XXXXX, odcudzil 1ks fľašu s alkoholom zn. Sarajishvili 0,7 l v hodnote 16.90 € a 1 ks fľašu zn. Spiš Originál bren v hodnote 12,90 € a to tak, že v priestore predajne zobral uvedený tovar z regálu, tento si následne vložil do prinesenej nákupnej tašky a prešiel za pokladničnú zónu bez zaplatenia tohto tovaru, kde bol zadržaný pracovníčkou SBS, čím spôsobil na odcudzenom tovare poškodenej spol. XXXXX s. r. o., so Bratislava, škodu vo výške 29,80 € a skutok spáchal hoci bol dňa 16. 11. 2014 policajtom Obvodného oddelenia PZ Partizánske postihnutý v blokom konaní za priestupok proti majetku podľa § 50 ods. 1 Zákona SNR č. 372/1990 Zb. o priestupkoch v znení neskorších predpisov, pokutou vo výške 10,- €, č. bloku na pokutu nezaplatenú na mieste 13030518, ktorá nadobudla právoplatnosť dňa 16. 11. 2014 a vykonateľnosť dňa 02. 12. 2014, ktorú do dnešného dňa neuhradil, 

2/ dňa 21. 12. 2014 v čase okolo 18.10 hod v Partizánskom na ul. Gen Svobodu č. 1099/58, v OD XXXXX, odcudzil 9 ks 1 ks balení kuracích pŕs v hodnote 4,99€/ks a to tak, že v priestore predajne, v oddelení mäsa, zobral uvedený tovar z regálu, tento si následne vložil do prinesenej nákupnej tašky a prešiel za pokladničnú zónu bez zaplatenia tohto tovaru, kde bol zadržaný pracovníkom SBS, čím svojim konaním spôsobil spoločnosti XXXXX, v.o.s., so sídlom Bratislava, škodu vo výške 44,91 €, a skutok spáchal hoci bol dňa 16. 11. 2014 policajtom Obvodného oddelenia PZ Partizánske postihnutý v blokom konaní za priestupok proti majetku podľa § 50 ods. 1 Zákona SNR č. 372/1990 Zb. o priestupkoch v znení neskorších predpisov, pokutou vo výške 10,- €, č. bloku na pokutu nezaplatenú na mieste 13030518, ktorá nadobudla právoplatnosť dňa 16. 11. 2014 a vykonateľnosť dňa 02. 12. 2014, ktorú do dnešného dňa neuhradil.

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením policajta Obvodného oddelenia Policajného zboru, Okresného riaditeľstva PZ Partizánske  pod ČVS: ORP-503/PE-PE-2014 zo dňa 21.12.2014 bolo podľa § 199 ods. 1 Trestného poriadku začaté trestné stíhanie pre prečin krádeže podľa § 212 ods. 2 písm. f/ Trestného zákona a v ten istý deň bolo uznesením policajta OO PZ Partizánske podľa § 206 ods. 1 Trestného poriadku XXXXX vznesené obvinenie pre prečin krádeže podľa § 212 ods. 2 písm. f/ Trestného zákona na tom skutkovom základe, ako je uvedený v bode 1/ výroku tohto uznesenia.

Uznesením policajta Obvodného oddelenia Policajného zboru, Okresného riaditeľstva PZ Partizánske  pod ČVS: ORP-504/PE-PE-2014 zo dňa 21.12.2014 bolo podľa § 199 ods. 1 Trestného poriadku začaté trestné stíhanie pre prečin krádeže podľa § 212 ods. 2 písm. f/ Trestného zákona a v ten istý deň bolo uznesením policajta OO PZ Partizánske podľa § 206 ods. 1 Trestného poriadku XXXXX vznesené obvinenie pre prečin krádeže podľa § 212 ods. 2 písm. f/ Trestného zákona na tom skutkovom základe, ako je uvedený vo výroku tohto uznesenia.

Uznesením vyšetrovateľa Odboru kriminálnej polície, Okresného riaditeľstva PZ Partizánske pod ČVS: ORP-4/VYS-PE-2015, zo dňa 16.01.2015 boli, podľa § 21 ods. 3 Trestného poriadku(per analogiam) uvedené trestné veci obv. XXXXX spojené na spoločné konanie. 

Policajt si pre rozhodnutia o vznesení obvinenia zabezpečil všetky dôkazy potrebné pre objektívne posúdenie veci v zmysle § 2 ods. 10 Tr. por. Pri vydaní rozhodnutí o vznesení obvinenia vychádzal z dôkazného stavu podporeného dôkazmi zabezpečenými po začatí trestného stíhania, najmä  z výsluchu svedkov – poškodených, výsluchu svedkov a ďalšieho dôkazového materiálu obsiahnutého vo vyšetrovacom spise.

Uznesením sudcu pre prípravné konanie Okresného súdu Partizánske, sp.zn. 0Tp/27/2014, zo dňa 23.12.2014 bol obvinený XXXXX, podľa § 72 ods. 1 písm. a/ Trestného poriadku, z dôvodov uvedených v § 71 ods. 1 písm. a/, c/ Trestného poriadku, vzatý do väzby, ktorá začala plynúť dňa 21.12.2014 o 18.15 hod.

Na základe príkazu sudcu pre prípravné konanie Okresného súdu Partizánske, sp. zn. 0Tp/202/2015 zo dňa 20.01.2015, boli do konania pribratí, uznesením policajta Odboru kriminálnej polície, Okresného riaditeľstva PZ Partizánske zo dňa 28.01.2015, dvaja znalci z odboru zdravotníctva a farmácie, odvetvia psychiatria na vyšetrenie duševného stavu obvineného.

Zo záverov písomne podaného znaleckého posudku č. 17/2015 a č. 16/2015 z odboru zdravotníctvo a farmácia, odvetvie psychiatria vypracovaného znalcami MUDr. XXXXX a MUDr. XXXXX vyplýva, že obvinený XXXXX v čase spáchania inkriminovaných trestných činov trpel závažnou duševnou poruchou v pravom zmysle slova, t.j. psychózou a konkrétne paranoidnou schizofréniou, ktorá má zásadný vplyv na jeho rozpoznávacie a ovládacie schopnosti. Obvinený mal v čase spáchania predmetných činov forenzne významne zníženú schopnosť rozpoznať protiprávnosť svojho konania a nemohol ovládať svoje konanie v dôsledku duševnej choroby v pravom zmysle slova. Znalci tiež v posudku uviedli, že schopnosť obvineného chápať zmysel trestného stíhania je globálne znížená v dôsledku závažnej duševnej choroby v pravom zmysle slova, ktorá nastala viac rokov pred spáchaním predmetného činu a je chronická, t.j. tento jeho psychický stav je trvalý. Znalci ďalej uviedli, že pobyt obvineného z psychiatrického hľadiska môže byť pre spoločnosť nebezpečný, ak by neabsolvoval psychiatrické liečenie a pravidelne neužíval lieky a znalci mu odporúčajú uložiť ochranné psychiatrické liečenie ambulantnou formou. 
Zo zápisnice o výsluchu znalca MUDr. XXXXX, ktorá bola vykonaná na doplnenie vyššie uvedeného znaleckého posudku vyplýva, že rozpoznávacia schopnosť obvineného XXXXX zostala zachovaná v miere blížiacej sa vymiznutiu a ovládaciu schopnosť mal v čase spáchania skutkov úplne vymiznutú. Znalec tiež uviedol, že  vzhľadom na skutočnosť, že obvinený sa napriek pravidelným kontrolám u ošetrujúcej psychiatričky a užívaniu predpísaných liekov dopustil trestnej činnosti, pripúšťa, že obvinenému v prvotnom štádiu môže byť uložené ochranné liečenie psychiatrické ústavnou formou.

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak zákon neustanovuje inak.

Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Preskúmaním vyšetrovacieho spisu som zistil, že z vykonaného dokazovania, najmä zo znaleckého posudku znalcov z odboru psychiatrie, ktorí skúmali duševný stav obvineného  jednoznačne vyplýva, že v kritickom čase obvinený trpel duševnou chorobou – paranoidnou schizofréniou, v čase činu obvinený nebol schopný svoje konanie ovládať a schopnosť rozpoznať protiprávnosť svojho konania pre spoločnosť mal forenzne významne zníženú v miere blížiacej sa vymiznutiu.

Z vykonaného dokazovania teda jednoznačne vyplynulo, že obvinený XXXXX bol v čase spáchania skutku nepríčetný. 

Vzhľadom na zistené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Martin Števík
prokurátor